Jaapani autotööstus

**Jaapani autotööstus** on tuntud kogu maailmas disaini, uuenduslike mudelite, kõrgete kvaliteedinõuete ja tipptehnoloogia kasutuse poolest. Kuigi esimene Jaapani auto tehti aastaid hiljem kui Ameerikas või Euroopas, on siiski Jaapani automargid, nagu Toyota, Honda, Nissan, Suzuki ja Mitsubishi, tuntud üle maailma.
Jaapani autotootjad on tänapäeval maailmas juhtival kohal nii müügi, tehnoloogiliste arengute kui ka tootmise poolest. Kümnest maailma juhtivast autotootjast kuus on pärit Jaapanist. Samuti nad teevad ka koostööd ja pakuvad tehnilist abi teistele autotööstustele kogu maailmas.

## Ajalugu
### Jaapani siseriiklik autotööstus
Jaapani autotööstus hakkas välja kujunema 1910. aastatel, kui Jaapani konglomeraadid (*[[zaibatsu]]d*) hakkasid autode tootmisega tegelema. Kuid autode tootmine viibis puuduva tarbijaskonna tõttu autoturul. Esimene auto, mis toodeti ja turustati 1917. aastal, oli Mitsubishi loodud auto Model A. See seitsmekohaline sedaan oli kallis ega suutnud USA ega Euroopa autodega võistelda. 1922. aastal tuli Isuzu koostöös Briti autotööstuse gigandi Wolseleyga välja oma esimese Jaapani autoga A9. See oli ka esimene spetsiaalne reisijatele mõeldud sõiduauto Jaapanis.

Teise maailmasõja järgne periood tõi Jaapani autotööstusesse buumilaine. Suzuki tutvustas 1955. aastal autot Suzulight. See oli esimene Jaapani auto, millel oli uuenduslik neljarattaline sõltumatu vedrustus, esisillavedu ja hammasratastatud juhtimissüsteem. 1960. aastatel keskendusid suuremad Jaapani autotootjad väiksematele autodele (Kei autod), et hoiduda maksudest ja . Lisaks on mõnedes maapiirkondades Kei-autode omanikud vabastatud isikliku parkimiskoha nõudest (*shako shomeisho*), mis alates 1962. aastast on Jaapanis kõikidele autoomanikele kohustuslik (tänaval üleöö parkimine on Jaapanis keelatud). 1963. aastal valmis Honda esimene auto – Honda S500. Kolm aastat hiljem hakati Jaapanis tootma Toyota Corollat, mis on tänapäevaks müüduim auto kogu maailmas.

1986. aastal tutvustas Honda esimest Jaapani luksusautot Acura. Peagi tulid Suzuki ja Toyota välja uute disainidega, samas Nissan keskendus ainult kallimate autode tootmisele.

1988. aastal otsustasid Jaapani autotootjad kasvavate liiklusõnnetuste ja -surmade tõttu omavahelise kokkuleppega Jaapani siseturul müüdavate autode võimsust piirata 280 hobujõuni. Piirang kehtis kuni 2004. aastani, pärast seda on rakendatud vaid 180 km/h kiirusepiirajat. Nissani sportauto GT-R (R35) koduturu mudelitel on piiraja seotud auto GPS-süsteemiga – kui GPS tuvastab, et auto viibib mõnel Nissani poolt heakskiidetud ringrajal, siis mootori juhtaju (ECU) deaktiveerib piiraja.

### Jaapani autod Ameerika Ühendriikides
Toyota oli esimene Jaapani autotootja, mis sisenes USA autoturule. 1973. aasta naftakriis andis Jaapani autotootjatele võimaluse kinnistada end USA turule. Nende odavad, väikesed ja kütusesäästlikud autod tekitasid suurt huvi nii Ameerikas kui ka Euroopas. 1980. aastate majandustõus andis jällegi võimaluse turule tulla uute toodetega. Tutvustati luksusautosid, mis võrreldes USA autotootjatega olid odavamad ja parema tehnoloogiaga. 

Toyota Crown oli esimene Jaapani auto, mis 1957. aastal imporditi USA-sse. 1880. aastate esimesel poolel rajasid Jaapani suuremad autotootjad USA-sse juba oma tehaste tootmisüksusi. Esimene Jaapani auto, mis valmistati USA-s 1982. aastal, oli Honda Accord. Toyota oli esimene Jaapani autotootja, kes töötas välja hübriidauto ja demonstreeris seda – Priust – aastal 1997. Tootma hakati neid 2001. aastal. Honda valmistas 2008. aastal maailma esimese saastevaba ja vesinikuauto FCX.

## Tänapäev

Jaapani autotööstus on läbi käinud pika tee alates esimese auto loomisest 1917. aastal. Tänapäeval kasutatakse Jaapani autosid igal pool maailmas ja Jaapan on riigina suuruselt maailma teine autotootja. Toyota on maailma suurim autotootja ja maailma kümnest kõige kütusesäästlikumast autost viis on Hondad.

## JAMA

Jaapani autotootjate assotsiatsioon (JAMA – Japan Automobile Manufacturers Association) on loodud 1967. aastal. See on mittetulunduslik organisatsioon, mis hõlmab 14 Jaapani autotootjat, kes valmistavad sõiduautosid, veoautosid, busse ja mootorrattaid.
Autotööstus integreerib palju tugitööstusi ja autod on laialdaselt kasutuses ka teistes tööstusharudes. Otseselt ja kaudselt on kogu Jaapani tööealisest elanikkonnast 9% seotud autotööstusega. Autode tootmine moodustab 16% Jaapani kogutoodangust ja 37% masinatoodangust. Seega on autotööstus üks põhilisemaid Jaapani majanduse tööstussektoreid. Autotööstuse globaliseerumine aitab oluliselt kaasa nii kohaliku kui ka riikliku majanduse tõusule kogu maailmas.
JAMA eesmärgiks on toetada Jaapani autotööstuse terviklikku arengut ning aidata kaasa nii sotsiaalse kui ka majandusliku heaolu suurendamisele.

## Vaidlusvariante
Mõned räägivad, et esimene Jaapani auto oli Yamaba autobuss, mis ehitati 1904. aastal ja mis töötas aurumootori jõul. Teised väidavad aga, et esimeseks Jaapani autoks oli Yoshida autobuss, mis ehitati 1905. aastal ja mis töötas bensiinimootoriga.

## Viited